L-Ewwel Pitazz – Paragrafi 401-410 Il-ġranet id-dar għaddew ma' ħafna kumpanija, għax kulħadd ried jarani u jkellimni. Spiss stajt ngħodd sa ħamsa u għoxrin persuna hemm. Qagħdu jisimgħu b'interess kbir l-istejjer tiegħi tal-ħajjiet tal-qaddisin. Deherli li d-dar tagħna kienet tassew id-dar ta' Alla, għax kuljum filgħaxija konna nitkellmu biss fuq Alla. Meta kont ngħajja nitkellem u, mxenqa għas-solitudini u s-skiet, kont nispiċċa bil-kwiet fil-ġnien filgħaxija, sabiex inkun nista' nikkomunika ma' Alla waħdi; wkoll f'din il-ħaġa ma kienx jirnexxili; ħuti kienu jiġu u joħduni minnufih id-dar, u għal darb'oħra, kelli nitkellem, b'dawk l-għajnejn kollha msammrin fuqi. Imma ġietni ideja kif seta' jkolli ftit nifs; tlabt lil ħuti s-subien ikantawli; għax kellhom vuċijiet tajbin; u, minbarra dan, wieħed kien idoqq il-vjolin u l-ieħor il-mandolina. U matul dan il-ħin stajt ningħata għal talb intern mingħajr ma naħrab il-kumpanija tagħhom. Ħaġa oħra li swietli ħafna kienet li jkolli nbus it-tfal. In-nisa li kont naf ġew bit-tfal tagħhom u talbuni neħodhom f'dirgħajja, għallinqas għal waqt wieħed, u nbushom. Għalihom dan kien favur kbir, u għalija kien ċans li nipprattika l-virtu', għax ħafna mit-tfal kienu maħmuġin mhux ħażin. Imma biex nirbaħ lili nnifsi ma nuri l-ebda stmerrija, lit-tfal maħmuġin kont inbushom darbtejn. Waħda minn dawn il-ħbieb ġiet b'tifel li kellu għajnejh morda u mimlijin materja. U qaltli: "Sor, ħudu f'dirgħajk għal mument, jekk jogħġbok." In-natura tiegħi inġibdet lura, imma ma tajt kas ta' xejn, ħadt it-tifel u bistu darbtejn preċiż fuq l-infezzjoni., waqt li tlabt lil Alla jfejqu. Kelli ħafna opportunajiet nipprattika l-virtu'. Qgħadt nisma' n-nies iferrgħu dak li kien qed idejjaqhom, u stajt nara li ma kienx hemm il-ferħ fl-ebda qalb, għax l-ebda qalb ma kienet tassew tħobb lil Alla; u ma stagħġibtx xejn b'din il-ħaġa. Iddispjaċini ħafna għax ma rajtx tnejn minn ħuti l-bniet. Ġo fija ħassejt li r-ruħ tagħhom kienet f'periklu kbir. Uġigħ kbir għafas fuq qalbi malli ħsibt fihom. Darba, meta ħassejtni qrib ħafna ta' Alla, tlabt il-Mulej bil-ħerqa jagħtihom il-grazzja, u l-Mulej weġibni, Jiena qed nagħtihom mhux biss il-grazzji li għandhom bżonn, imma grazzji speċjali wkoll. Jiena fhimt li l-Mulej kien ser isejħilhom għal għaqda ikbar miegħu. Nifraħ ħafna li hemm imħabba hekk kbira ssaltan fil-familja tagħna. Filwaqt li kont qiegħda nsellem lill-ġenituri tiegħi qabel tlaqt u tlabthom il-barka tagħhom, ħassejt il-qawwa tal-grazzja ta' Alla qiegħda tiġi mferrgħa fuq ruħi. Missieri, ommi u l-parrina tiegħi berkuni bid-dmugħ f'għajnejhom, xtaquli l-ikbar fedelta' lejn il-grazzji ta' Alla, u talbuni ma ninsa qatt kemm kien tani grazzji Alla meta sejjaħli għall-ħajja reliġjuża. Talbuni nitlob għalihom. Għalkemm kulħadd kien qed jibki, lanqas demgħa waħda ma qabżitli; ppruvajt inkun kuraġġuża u farraġthom mill-aħjar li stajt, u fakkarthom fil-ġenna fejn ma jkun hemm l-ebda firda oħra. Stanley ġie miegħi sal-karozza. Għidtlu kemm Alla jħobb lill-erwieħ safja u assigurajtu li Alla kien sodisfatt bih. Filwaqt li kont qiegħda ngħidlu fuq it-tjubija ta' Alla u kemm jaħseb fina, nfaqa' jibki bħal tarbija, u ma stagħġibt xejn b'dan, għax din kienet ruħ safja, u bħala tali. Setgħet aktar tagħraf lil Alla. Meta kont fil-karozza, ħallejt lil qalbi tizvoga, u jiena wkoll bkejt bħal tarbija, bil-ferħ li Alla kien qed jagħti lill-familja tagħna, ħafna grazzji, u ntlift f'talba ta' radd il-ħajr. Sa filgħaxija diġa' kont Varsavja. L-ewwelnett sellimt lill-Mulej tad-dar (Ġesu' fl-Ewkaristija), u mbagħad mort insellem lill-Komunita' kollha. X'ħin dħalt fil-kappella biex insellem lill-Mulej qabel ma rtitrajt billejl, u tlabtu skuża li ftit li xejn kont kellimtu meta kont id-dar, smajt leħen ġewwa ruħi, Jiena kuntent ħafna li inti ma kellimtnix, imma kont qiegħda tgħarraf lill-erwieħ bit-tjubija Tiegħi u tħeġġiġhom biex iħobbuni. Il-Madre Superjura (Mary Joseph) qaltli, "aħna t-tnejn se mmorru Jozefinek għada, Sor, u jkollok ċans titkellem mal-Madre Ġenerali (Michael)". Fraħt ħafna. Il-Madre Ġenerali kienet bħas-soltu, mimlija tjubija, paċi u l-Ispirtu ta' Alla. Domt nitkellem magħha. Attendejna l-funzjoni ta' wara nofsinhar. Tkantat il-Litanija tal-Qalb Imqaddsa ta' Ġesu'. Il-Mulej Ġesu' kien espost fl-ostensorju. Ftit wara, rajt liċ-ċkejken Ġesu', li ħareġ minn ġo l-Ostja u qagħad jistrieħ f'idejja. Dan kollu dam mument; ferħ tabilħaqq kbir imlieli ruħi. It-tfajjel Ġesu' deher l-istess bħalma kien meta dħalna fil-Kappella mal-Madre Superjura – id-Direttriċi li kelli qabel, Mary Joseph. L-għada kont diġa' mort lura fil-maħbuba Vilnius tiegħi. Kemm ħassejtni ferħana li kont erġajt lura fil-kunvent tagħna! Ħassejtni qisni kont dieħla l-kunvent it-tieni darba. Ħadt pjaċir il-ħin kollu bis-skiet u l-paċi li fih ir-ruħ tista' hekk bil-ħeffa tintilef f'Alla, megħjuna minn kulħadd mingħajr ma jfixkilha. Ir-Randan il-Kbir Meta nintilef fil-Passjoni tal-Mulej, ta' spiss nara l-Mulej Ġesu', waqt l-adorazzjoni b'dan il-mod: wara l-flaġellazzjoni, dawk li kienu qegħdin jittorturaw il-Mulej ħaduh u neżżgħulu l-libsa Tiegħu stess, li kienet diġa' weħlet mal-feriti Tiegħu; imbagħad, tefgħu l-mantell aħmar maħmuġ u mqatta' fuq il-feriti miftuħin tal-Mulej. Il-mantell, f'xi postijiet, bil-kemm laħaq sa rkobbtejh. Ġielgħuh ipoġġi bil-qiegħda fuq biċċa travu. U mbagħad nisġu kuruna tax-xewk, li poġġewha fuq ir-ras qaddisa Tiegħu. Tawh qasba f'idu u bdew jgħadduh biż-żmien jitbaxxew quddiemu bħallikieku quddiem re. Xi wħud beżqulu f'wiċċu, filwaqt li oħrajn ħadulu l-qasba u tawh biha fuq rasu. Oħrajn weġġgħuh billi bdew jagħtuh daqqiet; oħrajn għattewlu wiċċu u bdew jagħtuh bil-ponnijiet. Ġesu' ssaporta dan kollu bil-manswetudni. Min jista' jifhmu – jifhem it-tbatijiet Tiegħu? Għajnejn Ġesu' kienu qegħdin iħarsu 'l isfel. Ħassejt x'kien qed jiġri fil-Qalb l-iżjed ħelwa ta' Ġesu' f'dak il-ħin. Kull ruħ għandha tirrifletti x'kien qed ibati Ġesu' f'dak il-waqt. Huma ppruvaw jimpikaw ma' xulxin fl-insulti tagħhom lill-Mulej. Jiena qgħadt naħseb: Min fejn tiġi malizzja bħal din fil-bniedem? Il-kawża tagħha hi d-dnub. L-imħabba u d-dnub iltaqgħu. Meta kont qiegħda nattendi għall-Quddiesa f'ċerta knisja flimkien ma' soru oħra, ħassejt il-kobor u l-majesta' ta' Alla; ħassejt il-knisja mimlija b'Alla. Il-majesta' Tiegħu daret madwari, u għalkemm werwritni, imlietni bil-paċi u bil-ferħ. Kont naf li xejn ma seta' jeħodha kontra r-rieda Tiegħu. Li kieku l-erwieħ kollha kienu jafu min hemm jgħix fil-knejjes tagħna, ma kienx ikun hemm daqshekk insulti u daqshekk nuqqas ta' rispett f'dawn il-postijiet qaddisa! O Mħabba eterna u li ħadd ma jista' jifhimha, jiena nitolbok grazzja waħda: dawwalli moħħi bid-dawl li ġej minn fuq; għinni nagħraf u napprezza l-affarijiet kollha skont is-siwi tagħhom. Inħoss l-ikbar ferħ meta nsir naf il-verita'.
Djarju ta' Swor Fawstina – L-1 Pitazz (par.401-410)